SKRIFTLIG FORESPØRGSEL E-0283/01

af Alexander Radwan (PPE-DE) til Kommissionen

(9. februar 2001)

Om: Internetadgang

Det er EU's mål, at stadig flere borgere skal have adgang til Internettet på favorable vilkår. En hindring herfor er fortsat, at tjenesteudbyderne anvender en prisdannelse, som beror på opkoblingstiden. Et virkeligt

gennembrud i anvendelsen opnår vi først, når forbrugerne kan opleve og udnytte Internettet uden tidspres, dvs. ikke før deres adgang til Internettet er gjort uafhængig af opkoblingstiden.

Mange tjenesteudbydere forsøger at stoppe det tikkende taxameter for forbrugerne. Disse tjenesteudbydere er imidlertid udsat for risici, som er vanskelige at beregne, da telekommunikationsvirksomhederne ikke udbyder deres nødvendige produkter og faciliteter til faste takster, men taksterne afhænger af opkoblingstiden. Dette indebærer, at der stadig sjældnere tilbydes enhedstakster.

Mener Kommissionen, at en årsag til dette også kunne være, at navnlig de tidligere monopolforetagender overvejende afregner efter minutter og ikke efter kapaciteter? I Storbritannien og Nederlandene har tilsynsmyndighederne nu pålagt de tidligere monopolforetagender at sælge kapaciteter til internetudbydere til faste priser. Hvordan vurderer Kommissionen den såkaldte Friago-model? Anser Kommissionen det for nødvendigt, at telekommunikationsvirksomhederne giver industriudbyderne et tilsvarende tilbud? I bekræftende fald, hvordan skulle dette tilbud udformes og gennemføres?

Svar afgivet på Kommissionens vegne af Erkki Liikanen

(18. april 2001)

Der tilbydes internetadgang til fast takst i en række medlemsstater, enten af det etablerede selskab eller af nye markedsdeltagere. Internetbrugerne tilbydes også mange andre takstpakker, såsom abonnementsfri internetadgang. Tilsynsmyndighederne i Nederlandene og Det Forenede Kongerige har taget hensyn til de særlige forhold på markederne i disse lande i deres beslutninger om at kræve, at de tidligere monopolselskaber leverer de øvrige markedsdeltagere opkaldsoprindelse med henblik på internetadgang til fast takst. Denne model, hvor internetudbyderne og andre markedsdeltagere betaler det etablerede selskab en fast takst for opkaldsoprindelse i stedet for taxametertakst, og hvor der skal gives adgang på ikke-diskriminerende vilkår, ser ud til at virke effektivt på det nederlandske og det britiske marked. Kommissionen bifalder de nederlandske og de britiske tilsynsmyndigheders beslutning om at anvende denne model, selv om der foreløbig ikke er noget retsgrundlag i fællesskabslovgivningen, der gør det muligt for Kommissionen at pålægge tilsynsmyndighederne i alle de øvrige medlemsstater at følge samme fremgangsmåde.

Som nævnt i den sjette rapport om gennemførelsen af EU's lovpakke for telesektoren, blev Internettet i første kvartal af 2000 anvendt af en fjerdedel af befolkningen i EU (hjemme, på arbejde eller i skolen), og antallet af internetudbydere er steget i de fleste medlemsstater, til mindst hundrede lokale eller nationale internetudbydere på markedet i mange medlemsstater og flere hundrede i en række medlemsstater. Antallet af internetværter pr. 1 000 indbyggere er steget i alle medlemsstater, med en gennemsnitlig vækst i EU på 33 % fra juli 1999 til januar 2000. Den sjette rapport viste også på grundlag af data fra OECD (Organisationen for Økonomisk Samarbejde og Udvikling), at priserne på internetadgang i marts 2000 var lidt højere i EU end i USA.

Kommissionen har i den senere tid truffet en række vigtige foranstaltninger af betydning for Internettet. På topmødet i Lissabon den 23. og 24. marts 2000 henstillede Det Europæiske Råd, at medlemsstaterne i samarbejde med Kommissionen indførte større konkurrence på abonnentnetniveau ved at kræve ubundtet adgang til abonnentledninger, for derved at medvirke til at nedbringe udgifterne ved brug af Internettet betydeligt. På topmødet i Feira godkendte Det Europæiske Råd handlingsplanen e-Europe 2002(1), der udpeger ubundtet adgang til abonnentledninger som et højt prioriteret tiltag på kort sigt. Via ubundtet adgang til abonnentledninger kan nye markedsdeltagere konkurrere med etablerede operatører ved at tilbyde højhastighedsdatatransmission til fast internetforbindelse baseret på DSL-teknologi (digitale abonnentledninger). Ifølge forordningen om ubundtet adgang til abonnentledninger(2) skal alle tidligere monopolselskaber tilbyde ubundtet adgang til abonnentledninger pr. 31. december 2000.

(1) e-Europe et informationssamfund for alle, 14. juni 2000, udarbejdet af Rådet og Europa-Kommissionen til Det Europæiske Råds møde i Feira den 19.-20. juni 2000.

(2) Europa-Parlamentets og Rådet forordning (EF) 2887/2000 af 18. december 2000 om ubundtet adgang til abonnentledninger, EFT L 336 af 30.12.2000.